CELEX: 32011D0662
Language: sk
Date: 2011-10-06 00:00:00
Title: Vykonávacie rozhodnutie Komisie zo 6. októbra 2011 , ktorým sa mení a dopĺňa vykonávacie rozhodnutie 2011/402/EÚ o mimoriadnych opatreniach vzťahujúcich sa na semená senovky gréckej a určité semená a bôby dovážané z Egypta [oznámené pod číslom K(2011) 7027] Text s významom pre EHP

7.10.2011   
            
            
               SK
            
            
               Úradný vestník Európskej únie
            
            
               L 263/20
            
         VYKONÁVACIE ROZHODNUTIE KOMISIE
   zo 6. októbra 2011,
   ktorým sa mení a dopĺňa vykonávacie rozhodnutie 2011/402/EÚ o mimoriadnych opatreniach vzťahujúcich sa na semená senovky gréckej a určité semená a bôby dovážané z Egypta
   [oznámené pod číslom K(2011) 7027]
   (Text s významom pre EHP)
   (2011/662/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 178/2002 z 28. januára 2002, ktorým sa ustanovujú všeobecné zásady a požiadavky potravinového práva, zriaďuje Európsky úrad pre bezpečnosť potravín a stanovujú postupy v záležitostiach bezpečnosti potravín (1), a najmä na jeho článok 53 ods. 1 písm. b) bod i) a článok 53 ods. 1 písm. b) bod iii),
   keďže:
   
               (1)
            
            
               V nariadení (ES) č. 178/2002 sa ustanovujú všeobecné zásady, ktoré sa vzťahujú na potraviny a krmivá vo všeobecnosti, a najmä na bezpečnosť potravín a krmív na úrovni Únie a na vnútroštátnej úrovni. V súlade s ním je potrebné prijať núdzové opatrenia, ak je zrejmé, že potraviny alebo krmivo dovezené z tretej krajiny môžu predstavovať závažné riziko pre zdravie ľudí, zvierat alebo pre životné prostredie a že sa takéto riziko nedá uspokojivo zmierniť prostredníctvom opatrení prijatých príslušným členským štátom, resp. štátmi.
            
         
               (2)
            
            
               V prípade niektorých šarží semien senovky gréckej z Egypta sa zistilo, že sú pôvodcom nákazy baktériou Escherichia coli produkujúcej Shiga toxín (STEC) sérotypu O104:H4 v EÚ. Vykonávacím rozhodnutím Komisie 2011/402/EÚ zo 6. júla 2011 o mimoriadnych opatreniach vzťahujúcich sa na semená senovky gréckej a určité semená a bôby dovážané z Egypta (2) sa zaviedol zákaz dovozu výrobkov, na ktoré sa vzťahujú špecifické číselné znaky KN, ktoré sú uvedené v prílohe.
            
         
               (3)
            
            
               V období od 21. augusta do 25. augusta 2011 uskutočnil Potravinový a veterinárny úrad Komisie v Egypte audit, aby spätne vysledoval možný zdroj nedávneho výskytu ohnísk nákazy E. coli (sérotypu O104:H4) v severnej časti Nemecka a v Bordeaux vo Francúzsku a aby zhodnotil podmienky výroby a spracovania podozrivých semien.
            
         
               (4)
            
            
               Zatiaľ čo zistenia auditu a opatrenia, ktoré Egypt prijal, sú ešte predmetom preskúmania, boli zistené nedostatky pri produkcii semien určených na ľudskú spotrebu, ktoré by potenciálne mohli byť naklíčené. Rovnaké nedostatky sa však nevyskytovali vo výrobných zariadeniach na čerstvé strukoviny určené na priamu ľudskú spotrebu. Okrem toho, keďže sa s čerstvými alebo chladenými strukovinami obchoduje vtedy, keď semená ešte nie sú zrelé, takéto semená sa nemôžu použiť na naklíčenie.
            
         
               (5)
            
            
               Čerstvé alebo chladené strukoviny iné než klíčky, dovážané z Egypta, by sa už nemali považovať za rizikové z hľadiska bezpečnosti potravín a ich dovoz by sa mal znovu povoliť. Mimoriadne opatrenia stanovené vo vykonávacom rozhodnutí 2011/402/EÚ by sa preto mali na základe týchto nových informácií preskúmať. Príloha k vykonávaciemu rozhodnutiu 2011/402/EÚ by sa mala zodpovedajúcim spôsobom zmeniť a doplniť.
            
         
               (6)
            
            
               Vo vykonávacom rozhodnutí 2011/402/EÚ sa rozlišuje medzi horčičnými semenami na siatie a ostatnými horčičnými semenami patriacimi pod číselný znak KN 1207 50. Keďže uvedené semená predstavujú všetky semená patriace pod číselný znak KN 1207 50, malo by sa znenie vo vykonávacom rozhodnutí 2011/402/EÚ zjednodušiť. Poradové čísla číselných znakov KN by sa takisto mali zosúladiť s colnou nomenklatúrou.
            
         
               (7)
            
            
               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO ROZHODNUTIE:
   Článok 1
   Príloha k vykonávaciemu rozhodnutiu 2011/402/EÚ sa nahrádza prílohou k tomuto rozhodnutiu.
   Článok 2
   Toto rozhodnutie je určené členským štátom.
   
      V Bruseli 6. októbra 2011
      
         
            Za Komisiu
         
         John DALLI
         
            člen Komisie
         
      
   
   
      (1)  Ú. v. ES L 31, 1.2.2002, s. 1.
   
      (2)  Ú. v. EÚ L 179, 7.7.2011, s. 10.
   
      PRÍLOHA
      
         
            „PRÍLOHA
            
               Semená a bôby z Egypta, ktorých dovoz sa zakazuje do 31. októbra 2011
            
            
                        Číselný znak KN
                     
                     
                        Opis
                     
                  
                        ex 0704 90 90
                     
                     
                        Klíčky rukoly
                     
                  
                        ex 0706 90 90
                     
                     
                        Klíčky cvikly, klíčky reďkovky
                     
                  
                        ex 0708
                     
                     
                        Klíčky strukovín, čerstvých alebo chladených
                     
                  
                        ex 0709 90 90
                     
                     
                        Klíčky sójových bôbov
                     
                  
                        0713
                     
                     
                        Suché strukoviny, lúpané, tiež ošúpané alebo polené
                     
                  
                        0910 99 10
                     
                     
                        Semená senovky gréckej
                     
                  
                        1201 00
                     
                     
                        Sójové bôby, tiež drvené
                     
                  
                        1207 50
                     
                     
                        Semená horčičné
                     
                  
                        1207 99 97
                     
                     
                        Ostatné olejnaté semená a plody, tiež drvené
                     
                  
                        1209 10 00
                     
                     
                        Semená cukrovej repy
                     
                  
                        1209 21 00
                     
                     
                        Semená lucerny (alfalfa)
                     
                  
                        1209 91
                     
                     
                        Semená zeleniny
                     
                  
                        ex 1214 90 90
                     
                     
                        Klíčky lucerny (alfalfa)“